Id-Deċiżjoni tal-Kummissjoni
tad-9 ta’ Lulju, 1997
dwar regolament tekniku komuni għall-ħtiġiet ġenerali ta’ konnessjoni għal tagħmir terminali biex jgħaqqad flimkien linji mikrija analogi b’żewġ fili mal-Provvista ta’ Network Miftuħ (ONP)
(Test b’rilevanza għaż-ŻEE)
(97/486/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat id-Direttiva tal-Kunsill 91/263/KEE tad-29 ta’ April, 1991 dwar l-approssimazzjoni tal-liġijiet ta’ l-Istati Membri rigward tagħmir terminali tat-telekomunikazzjoni, inkluż r-rikonoxximent reċiproku tal-konformità tagħhom [1], kif emendata bid-Direttiva 93/68/KEE [2], u partikolarment it-tieni inċiż ta’ l-Artikolu 6(2) ta’ dan,
Billi l-Kummissjoni adottat il-miżura li tidentifika t-tip ta’ tagħmir terminali li għalih huwa meħtieġ regolament tekniku komuni, kif ukoll id-dikjarazzjoni assoċjata magħha dwar il-qasam ta’ l-applikazzjoni;
Billi għandhom ikunu adottati n-normi armonizzati korrispondenti, jew partijiet minnhom, li jimplimentaw il-ħtiġiet essenzjali li jridu jitbiddlu f’regolamenti tekniċi komuni;
Billi r-regolament tekniku komuni adottat f’din id-Deċiżjoni huwa fi qbil ma’ l-opinjoni ta’ ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni tapplika għal tagħmir terminali maħsub għal konnessjoni mal-linji mikrija analogi b’żewġ fili mal-punt terminali tan-network pubbliku tat-telekomunikazzjoni ta’ firxiet ta’ frekwenzi bil-vuċi ONP ta’ kwalità ordinarja jew ta’ kwalità speċjali, u li jaqa’ fl-iskop ta’ l-istandard armonizzat identifikat fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ġenerali ta’ konnessjoni għat-tagħmir terminali li għalih jirreferi l-paragrafu 1.
Artikolu 2
1. Ir-regolament tekniku komuni għandu jinkludi l-istandard armonizzat mħejji mill-korp rilevanti ta’ standardizzazzjoni li jimplimenta safejn applikabbli l-ħtiġiet essenzjali li għalihom jirreferi l-Artikolu 4(ċ), (d) u (f) tad-Direttiva 91/263/KEE. Ir-riferenza għan-norma hija mniżżla fl-Anness.
2. Tagħmir terminali kopert minn din id-Direttiva għandu jikkonforma mar-regolament tekniku komuni li għalih jirreferi l-paragrafu 1, jilħaq il-ħtiġiet essenzjali li għalihom jirreferi l-Artikolu 4(a) u (b) tad-Direttiva 91/263/KEE, u għandu jilħaq il-ħtiġiet ta’ kull Direttiva oħra applikabbli, partikolarment id-Direttivi tal-Kunsill 73/23/KEE [3] u 89/336/KEE [4].
Artikolu 3
Il-Korpi Notifikati nominati biex iwettqu l-proċeduri li għalihom jirreferi l-Artikolu 9 tad-Direttiva 91/263/KEE, rigward l-tagħmir kopert bl-Artikolu 1(1) ta’ din id-Deċiżjoni, għandhom jużaw jew jiżguraw l-użu tan-norma armonizzata li għaliha jirreferi l-Artikolu 2(1) l-iktar tard sa żmien sena min-notifika ta’ din id-Deċiżjoni.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, tad-9 ta’ Lulju, 1997.